इस फिल्म में हमें कई विशेषताएँ मिलती हैं। सबसे पहली और महत्वपूर्ण तो यह है कि यह फिल्म १९७१ के भारत-पाक युद्ध की एक सच्ची घटना पर आधारित है। इस आधार पर इसे एक ऐतिहासिक फिल्म के रूप में स्वीकार किया जा सकता है। यह उक्त युद्ध का एक सिनेमाई डाक्युमेंटेशन है। उस पर यह फिल्म सामुद्रिक युद्ध पर आधारित है, जिसका फिल्मांकन सबसे कठिन होता है। यह दो दुश्मन देशों की पनडुब्बियों के बीच युद्ध का एक बेहतरीन मिसाल पेश करती है। अब तक भारतीय तथा हिंदी में जितनी भी अच्छी युद्ध-फिल्में बनी हैं, यह उनकी श्रीणी में आती है और इसकी सबसे बड़ी ताकत यह है कि संभवतः पहली बार एक पूरी फिल्म में समुद्र के भीतर में पनडुब्बियों का युद्ध दिखाया गया है। फिल्म के आरंभिक अंश में अमिताभ बच्चन का नैरेशन फिल्म के उपयुक्त एक माहौल तैयार कर देता है। पर्दे पर उभरते दृश्य और पृष्ठभूमि से सुनाई पड़ती गंभीर आवाज हमें बाँध लेती है।